Runkolinja 560

Runkolinja 560 on pää­kaupunki­seudun poikittaisliikenteessä kulkeva linja-autolinja, jonka reitti käsittää noin 28 kilometrin matkan Helsingin Rastilasta Vantaan Myyrmäkeen. Sen liikennöinti aloitettiin 10. elokuuta 2015, ja linjasta vastaa Helsingin Bussiliikenne. Reittiä on suunniteltu jatkettavan myöhemmin Espoon Matinkylään. Linjaa on myös suunniteltu muutettavaksi Raide-Jokeri 2 -pikaraitiotieksi.

Linjan reitti kulkee samaa reittiä kuin linja 78, jonka se myös osittain korvasi. Runkolinjan myötä 78 muutettiin Kontulan ja Malmin välillä liikennöiväksi ruuhka-aikojen linjaksi. Runkolinja aiheutti muitakin muutoksia erityisesti Itä-Helsingin linjojen reitteihin.

Liikennöinti 
Linjan reitti kulkee Rastilasta Vuosaaren, Mellunmäen, Kontulan, Malmin rautatieaseman, Paloheinän ja Kuninkaantammen kautta Myyrmäkeen. Matkan varrella on muun muassa neljä metroasemaa sekä kaksi rautatieasemaa, jotka mahdollistavat vaihtoyhteyden Kehäradan juniin. Reitillä on myös linjaa varten tehtyjä järjestelyjä, kuten liikennevaloetuuksia ja tunneli Paloheinässä. Lisäksi runkolinja pysähtyy harvemmilla pysäkeillä kuin tavanomaiset bussit. Tulevaisuudessa reittiä on suunniteltu jatkettavaksi lännessä Matinkylään asti.

Liikennöinti jatkuu joka päivä varhaisaamusta iltamyöhään, arkisin noin puoli viidestä noin yhteen. Linjan vuoroväli on ruuhka-aikoina kahdeksan minuuttia, arkisin ja lauantaisin päiväsaikaan kymmenen minuuttia ja sunnuntaisin päiväsaikaan viisitoista minuuttia. Kokonaismatka-aika on noin tunti. Matkaa nopeuttaa se, että linjalla käytetään avorahastusta ja bussiin voi nousta keskiovista. 

Runkolinjaa liikennöi Helsingin Bussiliikenne. Käytetyt linja-autot ovat vähäpäästöisiä, Euro 6 -normit täyttäviä, C-tyypin telibusseja. Linjan aloittaessa liikennöinnin vuonna 2015 busseja kulki reitillä kaikkiaan 19 kappaletta, ja niiden ohella oli vielä kaksi vara-autoa. Elokuussa 2024 linjalla aletaan käyttää sähköisiä nivelbusseja.

Bussit ovat väriltään oransseja. Niiden sisällä on näytöt, jotka esimerkiksi ilmoittavat seuraavan pysäkin nimen. Autot on myös varustettu matkustamotilan ilmastoinnilla, alkolukolla, automaattisella palonsammutusjärjestelmällä, ajotavanseurantajärjestelmällä, ajovakaudensäätöjärjestelmällä sekä sivuliukuovilla keskellä ja takana. Kuljettajien työturvallisuutta parannetaan turvaohjaamolla ja kameravalvonnalla. Linjalle ei tullut omia brändättyjä pysäkkejä, vaan tavalliset vihreät pysäkkikatokset, joissa on kuitenkin katossa runkolinjasta kertova oranssi raita. Linjan linjaliuskat ovat myös oranssipohjaisia ja kaksinkertaisia.

Matkustajamäärät 
Ensimmäisenä liikennöintisyksynä 2015 linjan matkustajamäärät olivat pienet, noin 386 000 kuussa, ja bussien sanottiin kulkeneen osan matkasta tyhjänä. Seuraavana keväänä määrä oli kuitenkin miltei 500 000 kuussa. Matkustajavajetta oli etenkin Malmin ja Myyrmäen välisellä osuudella. Jo tuolloin 560 oli kuitenkin toiseksi suosituin linja runkolinja 550:n jälkeen. Liputta matkustavien osuus on ollut linjalla huomattavan suuri.

Paloheinäntunneli 

Linjan erikoisuudeksi on kutsuttu uutta, 1,2 kilometrin mittaista joukkoliikennetunnelia, joka alittaa Keskuspuiston Paloheinän ja Kuninkaantammen välillä. Se nopeuttaa matka-aikaa 15 minuutilla ja on toistaiseksi vain uuden runkolinjan käytössä. 

Idän suunnasta linjan 560 bussit kulkevat tunneliin uutta joukkoliikennekatua pitkin, joka on rakennettu Paloheinän Kuusmiehentien varteen. Se rakennettiin, koska Kuusmiehentien rakenteet eivät kestä tiheää bussiliikennettä. Myös linjan liikennöinti helpottuu, eikä se häiritse Kuusmiehentien varressa asuvia.

Tunneli ja Kuusmiehentien joukkoliikennekatu alittivat rakentamiselle varatun budjetin yhteensä lähes 12 miljoonalla eurolla. Tunnelin kustannuksissa säästettiin rakentamalla se yksiputkiseksi.

Vaikutukset muihin linjoihin 
Uusi linja aiheutti muutoksia samoilla seuduilla kulkevissa muissa bussilinjoissa. Merkittävimmät uudistukset tapahtuivat Itä-Helsingissä, jossa runkolinja korvasi Rastilan ja Vuosaaren aiempia liityntäyhteyksiä.

 78: reitillä Vuosaaren satama – Mellunmäen metroasema – Malmi, lakkautettiin. Samalla numerolla alkoi liikennöidä uusi väliaikainen ruuhkalinja, joka kulki väliä Kontulan metroasema – Kivikko – Ala-Malmin tori. Linjan liikennöinti lakkautettiin, kun Kivikon liittymä valmistui syksyllä 2016.
 90: Uusi reitti on Vuosaaren metroasema – Aurinkolahti – Vuosaaren satama. Aiemmin bussi ajoi reittiä Vuosaaren metroasema – Kallvikintie.
 96: reitti lyheni välille Vuosaaren metroasema – Porslahdentie. Aiemmin bussi ajoi Rastilan metroasemalle asti.
 98: reitti lyheni välille Itäkeskuksen metroasema – Marjaniemi – Rastilan metroasema. Aiemmin bussi ajoi Vuosaaren metroasemalle asti. Tämän myötä Vuotiellä Rastilan metroaseman jälkeen sekä Kaivonkatsojantiellä on bussiliikennettä vain öisin linjoilla 90A ja 90N (Kaivonkatsojantiellä kulki aiemmin myös lähibussi 814 yhteen suuntaan).
 98A: lakkautettiin.
 57: reittiä jatkettiin Latokartanosta Kivikon kautta Kontulaan, kun Kivikon liittymä valmistui syksyllä 2016.
 818: jatkettiin Mellunmäkeen.

Katso myös 
 Runkolinja 500
 Runkolinja 510
 Runkolinja 570

Lähteet

Aiheesta muualla 

HSL: Runkolinja 560:n reittikartta
Reittikartta (PDF)

Helsingin liikenne
Vantaan liikenne